Številka: 90000-9/2021-50

Datum: 27. 9. 2021

**MAGNETOGRAMSKI ZAPIS PO ZVOČNEM POSNETKU 25. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 27. septembra 2021 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

**GOSPOD ZORAN JANKOVIĆ**

Dober dan želim, spoštovane svetnice, svetniki, gospe, gospodje. Pričenjamo s 25. sejo Mestnega sveta MOL-a. Obveščamo vas, da je dvorana prezračena, mize, stoli, tipke in mikrofoni razkuženi. Prisotnih je 32 svetnic in svetnikov, nihče se ni opravičil. Smo sklepčni. Lahko pričnemo z delom. Prijazno prosim, da izklopite mobilne, da ne motimo delo mestnega sveta. S sklicem ste prejeli predlog dnevnega reda 25. seje Mestnega sveta Mestne občine Ljubljana. Obveščam vas, da umikam 7. točko v celoti. Odpiram razpravo o dnevnem redu. Ni razprave. Glasovanje poteka o sklepu. Ugotavljam navzočnost. Ugotavljam navzočnost, lepo prosim, prijazno. Nekaj sem narobe pritisnil. Rezultat navzočnosti: 26.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Dnevnega reda 25. seje Mestnega sveta skupaj s spremembo.**

Prosim za vaš glas.

**22 ZA.**

**0 PROTI.**

Sprejeto.

Gremo na točko 1.

**AD 1. POTRDITEV ZAPISNIKA 24. SEJE MESTNEGA SVETA MESTNE OBČINE LJUBLJANA**

Razpravo o zapisniku odpiram. Ni razprave. Ugotavljam navzočnost. Rezultat navzočnosti: 29.

**Glasovanje poteka O PREDLOGU SKLEPA: Mestni svet Mestne občine Ljubljana potrdi Zapisnik 24. seje Mestnega sveta Mestne občine Ljubljana z dne 5. 7. 2021.**

Prosim za vaš glas.

**30 ZA**.

**0 PROTI.**

Sprejeto.

Gremo na točko 2.

**AD 2. VPRAŠANJA IN POBUDE SVETNIC IN SVETNIKOV TER ODGOVORI NA VPRAŠANJA IN POBUDE SVETNIC IN SVETNIKOV**

Gradivo za to točko ste prejeli s sklicem in po sklicu seje. Pisno vprašanje z zahtevo za ustno predstavitev je poslal svetnik g. Janez Stariha. Vprašanja in pobude so poslali ga. Škrinjar glede parkomatov v Murglah, zagotavljanja mirnega vzdušja obiskovalcem stolnice, g. Stariha glede talnih označb za kolesarski promet na Masarykovi cesti v smeri Bežigrada, parkiranja avtomobilov na poti na grad, izgradnje dodatnih pitnikov, nove prometne ureditve na Miklošičevi cesti, gospod Koprivc glede Potniškega centra LPP, Svetniški klub Levica glede prekinjene kolesarske steze v ČS Šiška, kolesarskega prometa v ČS Šiška, rumenih pasov in drugih ukrepov za trajnostno prometno politiko, zelenih streh, omejitev hitrosti na notranjem cestnem obroču in cestah znotraj njega, ureditve zbiranja odpadkov v ČS Šentvid, gospod Matić glede Gameljske ceste, ureditve prometa med Gameljsko in Dunajsko cesto, gradbenih del na Kajuhovi cesti, gospa Honzak glede vročih točk v Ljubljani, ponovne vzpostavitve nočne nujne zobozdravstvene pomoči, gospa Kociper glede postavitve novih javnih sanitarij, zapiranja poštnih poslovalnic, gospod Igor Horvat glede zavarovanja otroškega igrišča ob Zaloški cesti, gospa Medve glede ureditve prometa v križišču Šmartinske in Kolinske ulice, gospa Vrečko glede načrtovane spremembe v OPN za AKC Metelkovo, gostinskega lokala na Čevljarskem mostu, tam ni lokala, zastave na Trgu republike. Prejeli ste tudi odgovore na vprašanja s 24. seje in tudi odgovore na vprašanji gospe Škrinjar glede zagotavljanja mirnega vzdušja obiskovalcem stolnice in glede parkomatov v Murglah ter na vprašanje svetnika gospoda Starihe glede parkiranja avtomobilov na poti na grad. Besedo za ustno postavitev dajem gospodu Starihi, 3 minute.

**GOSPOD JANEZ STARIHA**

Hvala lepa. Spoštovani. V Listi kolesarjev in pešcev smo pred dvema letoma na Oddelek za gospodarske dejavnosti in promet Mestne občine Ljubljana naslovili pisno pobudo za namestitev varne kolesarnice in polnilnice za električna kolesa. Odgovor pristojnega oddelka je bil, citiram: »da je Ljubljana izredno ravno mesto, brez večjih vzponov in spustov, zato ne vidijo potrebe po električnih kolesih in tudi ne po tovrstnih kolesarnicah«. Od leta 2019 do danes se na tem področju žal ni prav veliko spremenilo. Zgrajena ni bila niti ena varovana kolesarnica, Ljubljana pa ni postala nič kaj bolj ravna. Mestna občina Ljubljana je v zadnjem letu sicer postavila nekaj ducatov kolesarskih stojal, kamor kolesarji lahko priklenemo svoje kolo, kar seveda pozdravljamo, a to ni niti blizu standardom varovane kolesarnice in polnilnice. V zadnjih letih pa se je le nekaj spremenilo in to močno. Pogled meščank in meščanov na trajnostno mobilnost. Epidemija koronavirusa je prinesla drugačne vzorce obnašanja in gibanja meščanov, kot smo jih bili doslej vajeni. Število kolesarjev se je na račun nekonkurenčnega javnega prevoza znatno povečalo. Prestolnica z vidika celostne prometne strategije v skladu s čedalje večjo uporabo koles in električnih koles. Nenazadnje, ker smo se nekoč kitili z nazivom Zelene prestolnice Evrope, krvavo potrebuje sistem varovanih kolesarnic. Ljubljana žal drsi po lestvici najboljših 20-ih kolesarskih mest, predvsem zaradi nesklenjene kolesarske mreže in zaradi slabe zimske službe. Ljubljana postaja notorično znana po krajah koles. Na leto jih izgine na stotine, policija pa je pri tem žal pogosto nemočna. Varna parkirna mesta za kolesa bodo seveda pripomogla k temu, da se trend kraje koles zaustavi. Preverjeno bodo doprinesla k večjemu zadovoljstvu kolesarjev, bolj pogosti uporabi koles in bolj zdravemu načinu življenja. Naj še dodam, da je Ministrstvo za infrastrukturo predvidelo kar 6 mio evrov sredstev za subvencioniranje nakupa električnih koles od leta 2021 – 2023. To pomeni, da se bo v prestolnici v kratkem časovnem obdobju pojavilo na stotine dragih električnih koles, ki jih lastniki ne bodo mogli nikamor varno parkirati razen seveda doma. Pristojne zato sprašujem, zakaj Ljubljana še ni pristopila k izgradnji sistema varovanih kolesarnic.

-----------------------------------zvok, ki napove potek časa namenjenega postavitvi ustnega vprašanja

**GOSPOD JANEZ STARIHA**

Zanima me tudi, če in kdaj to namerava storiti in koliko sredstev je za to namenjenih. Hvala lepa.

**GOSPOD ZORAN JANKOVIĆ**

Hvala lepa. Odgovor bo podal gospod Sopotnik iz Oddelka za gospodarske dejavnosti in promet.

**GOSPOD MATIC SOPOTNIK**

Hvala za besedo. Spoštovani gospod svetnik. Sporočamo vam, da smo vašo pobudo vzeli na znanje in da jo trenutno še preučujemo. Hvala.

**GOSPOD ZORAN JANKOVIĆ**

Gremo na točko 3.

**AD 3. POROČILO ŽUPANA**

Gremo na aktualno dogajanje. Kaj je narobe z odgovorom?

… /// … iz dvorane – nerazumljivo … ///

**GOSPOD ZORAN JANKOVIĆ**

Povedal je odgovor. Da ga preučuje in gotovo. Kaj je narobe?

… /// … iz dvorane – nerazumljivo … ///

**GOSPOD ZORAN JANKOVIĆ**

V redu, super.

**GOSPOD JANEZ STARIHA**

Hvala lepa.

**GOSPOD ZORAN JANKOVIĆ**

Prosim lepa.

**AD 3. POROČILO ŽUPANA**

Aktualno dogajanje v Mestni občini Ljubljana. Imate gor, lepo prosim. Letni kino Kinodvorišče, Film pod zvezdami, slavnostna otvoritev festivala EUROPA CANTAT. **Gasilska brigada je dobila nova vozila. Na Unescovem seznamu svetovne kulturne in naravne dediščine tudi izbrana Plečnikova dela v Ljubljani, ki poudarjam, jih je mestna občina prenovila in so vsa upoštevana, to kar je že prof. Koželj povedal**: Trnovski pristan, Kongresni trg s parkom Zvezda, arkade na osrednji tržnici, Tromostovje, Rimski zid, Šance, Navje in njegovo hišo v Trnovem, Plečnikovo hišo. Tudi javne prostore, nove mostove po njegovi zamisli ob vodni osi Ljubljane: Petkovškovo, Cankarjevo, Hribarjevo in Gallusovo nabrežje, Krakovski nasip, Materinski most, Fabianijev most, Mesarski in Hradeckega most, Šuštarjevo nabrežje, Žitno, Ribjo in Grubarjevo brv. T**urnir svetovne serije v odbojki na mivki je bil**. **Time nas je uvrstil med 100 najboljših turističnih destinacij na svetu in Ljubljano je izpostavil na naslovnici, kar je težko doseči. Potem j**ulija je Ljubljana uvrščena na tretje mesto lestvice 100 mest vzhodne Evrope, ki nudijo najboljše poslovno okolje. N**ov Zmajčkov kotiček v bližini Zmajskega mostu. »Oblekli« smo tudi drevesa** pred Plečnikovimi arkadami. Gostili smo naše **olimpijske junake po vrnitvi iz Tokia. Finale državnega prvenstva v košarki 3x3, plezalni spektakel Triglav The Rock Ljubljana in mednarodni dogodek Vsi na rolerje. Mednarodna kampanja, ki opozarja na diskriminacijo invalidov po svetu, obarvali Ljubljanski grad. Na največjem trampolinu na svetu na Ljubljanici je potekala športno-zabavna prireditev.** Izkusi Šentjakobsko gledališče ob stoletnici njegovega delovanja je bila razstava tu v mestni hiši. O**dprli smo Gmajnice, kdor jih ni videl, naj si gre pogledati, predvsem pa tudi 15. točka, kar nekaj investicij v ČS Sostro in treba je povedati, da je Brdo dobil do konca prenovljeno cesto, asfaltirano do doline. Aneks podpisan 27. avgusta med Vlado Republike Slovenije in Mestno občino Ljubljana, kjer dodatnih 21 nalog in programov, koristnih za državo in za meto. Na** Ministrstvu za okolje in prostor podpis pogodbe za pripravo zemljišča za odstranitev nezakonito odloženih odpadkov v Zalogu. Minister Vizjak je svojo obljubo izpolnil, razpis je zaključen. Izvajalec bo izbran v tem tednu in potem pač po 8-ih dneh začel delati. Minister Vrtovec je tudi naredil do konca to nalogo, ko je odločil se in dobil soglasje na vladi, da vsi stari nad 65 let upokojenci dobijo brezplačne vozovnice tudi za mestni promet, predvsem je bila pogodba podpisana z Ljubljano in popoldne z Mariborom in to bo tudi z drugimi mesti. Od 1. oktobra velja, se pravi, 1. oktobra lahko to uživamo. B**rezplačno kopanje na kopališču Kodeljevo, 7**20 brezplačnih vstopnic je bilo. 1. šolski dan sem obiskal 13 šol. S**edmi festival Pink Week. P**ark Tivoli, smo delili vrečke za pasje iztrebke. Zaklju**čna konferenca URBforDAN. Dijaki srednjih šol so se lahko javili na razpis za nadarjene za leto 2021 – 2022. Študenti imajo čas za prijavo do 5. oktobra. 4. septembra smo odprli igrišče Luka Dončiča v Športnem parku Savsko naselje. Ljubilejni deseti Grajski dnevi.** Roza kocka v Domu upokojencev Centra, bili smo na otvoritvi. Praznik ČS Posavje in 80. obletnico prvega oboroženega spopada na ljubljanskem Posavju. Spomenik maršalu Radetzkemu pred Tivolskim gradom je nazaj postavljen. Septembra je bilo kar nekaj dogodkov. 7. festival Lezbična četrt, 36. mednarodni festival Vilenica, 7. festival Hiša strpnosti, 69. Ljubljana Festival Ljubljana. **15. mednarodni filmski festival ZOOM. 13. festival kulturno-umetnostne vzgoje Bobri.** **Imeli smo** postroja praporščakov Zveze veteranov vojne za Slovenijo. **Tedna športa na Kongresnem trgu,** Mini olimpijada. **7 novih spotikavcev, potem Mladi zmaji so iz odsluženega avtobusa v Kašlju ustvarili nov skupnostni center Borc – izjemna pridobitev. Četrti razpis PONI LUR, se pravi za mlade podjetnike. Spletno mesto Ljubljanskega gradu je prejelo naslov spletnega prvaka WEBSI 2021 v kategoriji Javne in nevladne organizacije. Naslov spletnega prvaka.** V Ljubljani že 20. leto zapored potekal evropski teden mobilnosti. Š**tevilne aktivnosti -** 6 trajnih ukrepov: nove peš in kolesarske poti, nova kolesarska stojala na sedmih lokacijah, nadstrešnice zelene na osmih avtobusnih postaj. Brezplačna storitev s Kavalirjem na območju UKC Ljubljana in Onkološkega inštituta. Nov 3D-zebra na Derčevi in pa nadzora prometa na Kajuhovi ulici in na Poti Rdečega križa - dve novi ohišji za radarje. Potem smo izvedli OVIRANtlon. Zaključili smo 22. z Dnevom brez avtomobila, **brezplačen prevoz**, **brezplačna** P+R **parkirišča. Zapora določenih cest, projekt je vodila gospa Žekar**. **18. septembra je bila** spominske slovesnosti ob 80. obletnici požiga prve vasi Rašica ter položili venec ob pomniku požiga. **18. septembra** dan krvnih bolezni in svetovni dan Alzheimerjeve bolezni. 19. septembra smo obeležili 170. obletnico rojstva župana Ivana Hribarja. **20. smo sprejeli člane srebrne odbojkarske reprezentance. 21.** Pohod za mir, smo se udeležili. **22. in 23. septembra odprtje Cukrarne, kdor ni bil, naj si gre pogledat. Res moram kolegom in kolegicam čestitat, izvrsten projekt.** 24. septembra evropska komisarka za promet ob prihodu vlaka »Connecting Europe Express«. Svetovni dan srca, 25. septembra.Mehanizem **Evropske unije na področju civilne zaščite in pa do 2. novembra zbiramo predloge za podelitev nagrade Marjana Rožanca za leto 2021.**  
Mednarodno sodelovanje: virtualna konferenca v Moldaviji, najboljše prakse mest soočanja s pandemijo covida. Sejem nepremičnine v Cannesu na MIPIM. Lahti (Finska) razglasitev Zelene prestolnice Evrope, Talin dobil, čestitke. Lizbona konferenca Velo City, kjer smo se tudi udeležili, drugo leto bo pri nas in pa virtualna konferenca okoljskih javnih politik evropskega foruma zelenih mest v Brasovu. Gostili smo kar nekaj veleposlanikov, da ne bom vse bral tako, da si kar poglejte. Meni je zelo zanimivo, da je bil dunajski mestni minister za finance, **gospodarstvo, delo, mednarodne zadeve in mestna podjetja, gospod Hankej, ki je ob zaključku rekel, da bi si zelo želel imeti tako peš cono na Dunaju, kjer imate mnogi pripombe, vsaj v prvem becirku in pa** nekdanjega muftija dr. Grabusa izpostavljam, pa ostale pa tudi tu vidite. Zdaj, za zaključek, malo sem hitel, ker sem hotel povedati, bom pa tudi javno podal izjavo in sem vesel, da je tu gospod Stariha, da javno obsojam njegovo izjavo, ki jo je objavil na Twitterju ob cepljenju Tine Maze. Napisal je: »Janšistka, naj odjebe nazaj v Italijo«. In, če to misli, da je primerno za mestnega svetnika, jaz tako izjavo zavračam, tako besedičenje zavračam in to je tisto, kar našo državo kazi. Vsak ima pravico do svojega mnenja, pa to mnenje mora biti spoštljivo. Tako, da dobil sem kar nekaj pisem, ker sem moral razlagat, da ta soba ne more mestnega svetnika razrešiti, ampak mi smo že gospoda Stariho pozival naj se vzdrži takih izjav, ampak očitno ne pomaga pač, on bo živel s tem, mi pa tudi preživeli. Torej predvsem še enkrat poudarjam, take izjave za nobenega od nas v tej sobi niso primerne in tudi za kakšne druge ne. In, če ne znamo biti spoštljivi, povedati svoje mnenje, potem ne vem kam bomo prišli. Grem na točko 4.

**AD 4. KADROVSKE ZADEVE**

Gradivo ste prejeli po sklicu seje. Prosim gospoda Čerina, da poda uvodno obrazložitev.

**GOSPOD ALEŠ ČERIN**

Hvala za besedo gospod župan, cenjene kolegice in kolegi. Komisija vam v presojo in v sprejem predlaga 4 sklepe in 1 mnenje. Hvala lepa.

**GOSPOD ZORAN JANKOVIĆ**

Gremo na prvo točko – predlog Sklepa o imenovanju predstavnikov MOL-a, predstavnika CNVOS- krovne mreže slovenskih nevladnih organizacij in predstavnika Univerze v Ljubljani v Svet javnega zavoda Center Rog. Razpravo odpiram. Gospod Igor Horvat, ja seveda. Vidim ja, kar izvolite.

**GOSPOD IGOR HORVAT**

Hvala za besedo. Jaz bi tukaj samo se mogoče dotaknil v bistvu, s strani gospoda Čerina je bilo predstavljeno, da vi kot Lista Zorana Jankovića prevzemate vso odgovornost za ustanovitev tega novega Javnega zavoda Center Rog in boste podprli vse štiri kandidate kot predstavnika Mestne občine Ljubljana z Liste Zorana Jankovića, a ne. Jaz sem vseeno zagovarjal tezo, da bi morebiti dodali tudi kakšnega iz kakšne druge svetniške skupine, namreč nasprotovali ustanovitvi tega zavoda se mi zdi, je samo ena svetniška skupina tako, da bi si tudi kateri ostali zaslužili vsaj eno mesto v tem zavodu. Je pa pač na vas, da s tem živite in mi pač tega predloga ne bomo podprli. Kar bi samo še rekel, je to, da mogoče ne boste na otvoritvi kot sklepno, kot sklepno dejanje dali neko bom rekel temu neko točko k naslovu pesmi kot je bilo ob otvoritvi Cukrarne. Tako, da takrat je bilo rečeno, da to bo slovenska pesem, pa je bila pač »Volim te, budalo mala«. Samo toliko, hvala.

**GOSPOD ZORAN JANKOVIĆ**

A jaz lahko to komentiram? Ne, ne bom. Repliko imam. Vodil je prireditev eden naših največjih umetnikov, Jurij Zrnec in moram priznati, da sta sreda in četrtek bili popolnoma različni otvoritvi pri vodenju. On si je vzel to umetniško svobodo, ni imel samo to pesem, je imel več pesmi, ampak sodeč po aplavzu, ki ga je tam doživel, je bila pesem izjemno primerna za vse, razen mogoče za SDS. Gospa Sojar, izvolite. Pa, kdor je poslušal, so bile druge slovenske pesmi, ni bila ena. Lepo prosim ne, sicer je tako, gospa Medved, dajva se zmeniti za red. Dajva se zmeniti za red. Gospa Sojar, izvolite.

**GOSPA MOJCA SOJAR**

Hvala lepa. Tudi jaz se moram pridružiti svojemu kolegu Horvatu glede sestave Sveta Javnega zavoda Center Rog. Sem tudi že na sami seji Komisije za mandatna vprašanja, volitve in imenovanja povedala, da pojasnila, kot ga je dal podžupan Čerin, zakaj so štirje predstavniki Liste Zorana Jankovića, ne morem sprejeti, ker smo tudi drugi podpirali ureditev Roga, pa tega pač nismo javno razglašali in smo tudi glasovali za ustanovitev javnega zavoda Rog. Lista Zorana Jankovića bo imela v vsakem primeru, vsaj do naslednjih volitev pod nadzorom finančno vodenje obnove Centra Rog. In, kar želim poudariti, gospod župan, pravite, da ste odprti za vse meščane in meščanke in pa pobude, ko pa želimo recimo sodelovati v enem takem svetu javnega zavoda, naletimo pa na zaprta vrata, ne velja več noben gentlemenski dogovor o prednosti mestnih svetnikov v sodelovanju v takih svetih. Enako se je skoraj zgodilo tudi pri zavodu Turizem, ko bo naslednjo, ampak potem je bil pa le sprejet predsednik Odbora za gospodarske dejavnosti, kmetijstvo in turizem, zato te sestave sveta javnega zavoda ne morem podpreti.

**GOSPOD ZORAN JANKOVIĆ**

Zaključujem razpravo. Vidim, da jo ni več. Ali je še kdo? Pa samo dve stvari, vsak ima pravico, da podpre ali ne podpre, to je dejstvo. Če jaz gledam to sestavo, kakor jaz vem, da je gospa Julka Žibert tu prisotna, pa vem, da je Krištof Mlakar tudi bil nekako na tej strani, za ostala dva ne vem, kam sodita. Me pa, gospa Sojar, vaša nekdanja predsednica Ljudmila Novak podučila in jaz sem si to zapomnil pred 9. leti v parlamentu, da je treba znati šteti do 46. Tudi vam to priporočam, da je treba znati šteti do 23. Isto odgovarjam. Ugotavljam navzočnost po celotni točki. Rezultat navzočnosti: 39.

**Glasovanje poteka o PREDLOGU SKLEPA: V Svet javnega zavoda Center Rog se kot predstavniki Mestne občine Ljubljana imenujejo Sania Huskić Hočevar, Mateja Lazar, Krištof Mlakar in Julka Žibert**.

**Pod točko 2): V Svet javnega zavoda Center Rog se kot predstavnik CNVOS – Krovne mreže slovenskih nevladnih organizacij imenuje Uroš Veber**.

**Pod točko 3):** **V Svet javnega zavoda Center Rog se kot predstavnik Univerze v Ljubljani imenuje dr. Mladen Dolar**. **Mandat imenovanih traja pet let.**

Prosim za vaš glas.

**23 ZA.**

**14 PROTI.**

Sprejeto, hvala lepa.

Gremo na 2. predlog Sklepa o imenovanju predstavnikov MOL-a in zainteresiranje javnosti v Svet Javnega zavoda Turizem Ljubljana. Razprava prosim. Ni razprave. Ker smo že sklepčnost ugotovili, glasujemo o predlogu sklepa.

**Glasujemo o PREDLOGU SKLEPA: V Svet javnega zavoda Turizem Ljubljana se kot predstavniki Mestne občine Ljubljana imenujejo dr. Marta Bon, Anton Kastelic, Uroš Minodraš in Nada Verbič**.

**In pod točko 2): V Svet javnega zavoda Turizem Ljubljana se kot predstavnika zainteresirane javnosti s področja turističnega gospodarstva imenujeta Gregor Jamnik in dr. Domen Trobec**. **Mandat imenovanih traja štiri leta.**

Prosim za vaš glas.

**32 ZA.**

**0 PROTI.**

Gremo na 3. predlog Sklepa o imenovanju predstavnika Mestne občine Ljubljana v Svet javnega vzgojno-izobraževalnega zavoda Strokovni izobraževalni center Ljubljana. Razprava. Ni.

**Glasovanje poteka o PREDLOGU SKLEPA: V Svet javnega vzgojno-izobraževalnega zavoda Strokovni izobraževalni center Ljubljana se imenuje Sebastian Svete. Mandat imenovanega traja štiri leta.**

Prosim za vaš glas.

**37 ZA.**

**0 PROTI.**

Sprejeto.

Gremo na 4. predlog Sklepa o imenovanju predstavnice MOL-a v Svet javnega vzgojno-izobraževalnega zavoda Šolski center Ljubljana. Razprava. Ni razprave.

**Glasovanje poteka o PREDLOGU SKLEPA: V Svet javnega vzgojno-izobraževalnega zavoda Šolski center Ljubljana se imenuje Marjana Vidmar. Mandat imenovane traja štiri leta.**

Prosim za vaš glas.

**35 ZA.**

**0 PROTI.**

Hvala lepa.

Gremo na 5. predlog Mnenja h kandidaturi za direktorja Javnega zavoda Varstveno delovni center Tončke Hočevar. Razprava. Ni razprave.

**Glasujemo o PREDLOGU SKLEPA: Slavku Bolčeviću se da pozitivno mnenje h kandidaturi za direktorja javnega zavoda Varstveno delovni center Tončke Hočevar.**

Prosim za vaš glas.

**32 ZA.**

**0 PROTI.**

Sprejeto. Hvala lepa. Gremo na točko 5. dnevnega reda.

**AD 5. Poročilo o izvrševanju proračuna Mestne občine Ljubljana za leto 2021 od 1. 1. do 30. 6. 2021**

Gradivo ste prejeli, prejeli ste poročilo Statutarno pravne komisije, poročilo pristojnega Odbora za finance ter delovnih teles: Odbora za stanovanjsko politiko, Odbora za zaščito, Odbora za lokalno samoupravo, Odbora za gospodarske javne službe in promet, Odbora za zdravje in socialno varstvo ter Odbora za varstvo okolja. Prav tako ste pred sejo prejeli primerjavo realizacije prejemkov in izdatkov med polletnimi poročili o izvrševanju proračuna MOL, po ekonomski klasifikaciji od leta 2012 do 2021, po uporabnikih proračunov od 2012 do 2021 ter stanje zadolženosti MOL-a in njenih pravnih oseb od 31. 12. 2010 do 30. 6. 2021. Prosim gospo Bistan, da poda uvodno obrazložitev.

**GOSPA SAŠA BISTAN**

Hvala za besedo. Spoštovane svetnice in svetniki. Spoštovani župan, podžupanja in podžupani, sodelavci. Tako kot v letu 2020, je sprejeta zakonodaja in razglašena epidemija v prvem polletju 2021 vplivala tako na poslovanje MOL kot tudi--

… /// … iz dvorane – nerazumljivo … ///

**GOSPOD ZORAN JANKOVIĆ**

Kaj prosim?

… /// … iz dvorane – nerazumljivo … ///

**GOSPA SAŠA BISTAN**

--komot. Super, hvala. Na poslovanje MOL, kot tudi na posredne proračunske uporabnike na ravni občine in javna podjetja. V Poročilu, ki je pred vami so prihodki realizirani v višini 164,7 mio eur oz. 37,50%, odhodki pa v višini 167,8 mio eur oz. 38,33%. Realizacija turistične takse je ob polletju znašala 304.000 eur, za primerjavo v lanskem obdobju smo beležili 716.000 eur, v letu 2019 pa 2 mio eur. Ob polletju beležimo tudi povečanje namenskega premoženja JSS MOL v višini 1,6 mio eur in odplačilo kreditov v višini 8,2 mio eur. Na dan 30. 6. 2021 smo koristili 9 mio likvidnostnega kredita, dolgoročno se še nismo zadolžili, to načrtujemo v drugi polovici leta. Iz gradiva je razvidno, da je MOL ob polletju zadolžena 92 mio EUR. Poglavitni razlog za takšen odstotek realizacije (38,33%) ob polletju je sezonski vpliv gradnje, kar se tudi odraža v realizaciji pri investicijskih odhodkih (32%) in investicijskih transferjih (15%), ter posledično pri realizaciji transfernih prihodkov v višini 21,5 %, saj se mnogi projekti sofinancirajo iz državnih in EU sredstev, zahtevke za povrnitev sredstev pa lahko uveljavljamo le na podlagi izvedenih storitev. Vsi proračunski uporabniki so v tem obdobju realizirali 178 mio odhodkov. Zneskovno najvišjo realizacijo ob polletju dosega Oddelek za gospodarske dejavnosti in promet v višini 45 mio eur, sledita pa mu Služba za razvojne projekte in investicije s 37,6 mio eur in Oddelek za predšolsko vzgojo in izobraževanje z 36 mio eur, najnižjo pa dosega Inšpektorat v višini 1.853 eur. Odstotkovno pa najvišjo realizacijo beleži Oddelek za varstvo okolja (skoraj 58%). Hvala.

**GOSPOD ZORAN JANKOVIĆ**

Prosim gospo Lozej, da poda stališče odbora.

**GOSPA MAG. MOJCA LOZEJ**

Lepo pozdravljeni. Hvala lepa za besedo. Odbor za finance podpira sprejem Poročila o izvrševanju proračuna MOL za leto 2021, od 1. 1. – 30. 6. 2021. Hvala.

**GOSPOD ZORAN JANKOVIĆ**

Hvala lepa. Gospod Sedmak, Statutarno pravna komisija.

**GOSPOD MARJAN SEDMAK**

Hvala za besedo. Veste, da smo na marčevski seji sprejeli Novelo Statuta Mestne občine Ljubljana, predvsem zaradi določb, ki se nanašajo na ravnanje v zvezi z pandemijo, zato Statutarno pravna komisija predlaga, da se pri navedbi Statuta Mestne občine Ljubljana navede pravilna pravna podlaga, in sicer se v oklepaju namesto besedila Uradni list RS, št. 24/16, uradno prečiščeno besedilo in 173/20 pravilno navede besedilo »Uradni list RS, št. 31/21, kjer je bil objavljen ta prenovljeni statut, uradno prečiščeno besedilo«. Hvala.

**GOSPOD ZORAN JANKOVIĆ**

Hvala lepa. Razprava. Gospa Sever. Ja, izvolite. Gospod Horvat.

**GOSPA KSENIJA SEVER**

Aha, bo. Hvala lepa. Se opravičujem. Spoštovani gospod župan, hvala za besedo. Pozdrav vsem prisotnim v dvorani. To poročilo o izvrševanju proračuna je zame zgolj informacija o finančnih prilivih in odlivih po kontih, zato bom zelo kratka v svoji razpravi. Sprejeti proračun v višini 439 mio eur, če primerjam samo obdobja od leta 2018, ko so realizacije okoli povprečno 336 mio eur letno, je za leto 2021 načrtovana realizacija za 100 mio večja od realizacije zadnjih treh let. Samo v letu 2010 je bila končna realizacija 373 mio eur. Zato pričakujem rebalans proračuna, nato zaključni račun, ki bo tudi nižji in mislim, da bo realizacija nižja vsaj okoli 15%. Priznam, ko pogledam indekse, bi rekla dobro in pohvalila. Ker pa se marsikaj skriva v podrobnostih, naj omenim na prihodkovni strani kapitalski prihodki samo 9,18% od 39 mio. Tu gre za prodajo premoženja MOL, transferni prihodki, realizacija 22%, koriščenje sredstev EU, zelo dobro pa prilivi iz glob in kazni 46,50%. Na odhodkovni strani so realizirane plače skoraj 55%, kar je prav, vendar ta indeks v skupnem vpliva na ostale postavke. Naj omenim investicijski transfer od 187 mio, realizacija 32%. Transferji fizičnim osebam 3,76%, transferji proračunskim uporabnikom 18%. Po posameznih oddelkih pa so v realizaciji zajeta plačila za leto 2020. Tako, če pogledamo na primer področje zdravstvenega varstva, realizacija 537.000 eur ali skoraj 47%, pa je 357.000 eur plačilo za leto 2020 in je indeks 33,48% oziroma 13,5% manjši. Prav tako nujno zdravstveno varstvo od indeksa 67%, dejansko 5,24%. Tako znižanje indeksa realizacije lahko ugotavljamo pri postavkah po večih oddelkih MOL. V letu 2021 se je prenesla obveznost plačevanja prispevka za zdravstveno zavarovanje občanov in storitve v zvezi s pogrebno službo na državo, pa ni povečanja. Na primarnem zdravstvu je realizacija 0. Prav tako je to vidno tudi na drugih postavkah, v drugih oddelkih, gozdarstvo, mala dela četrtnih skupnosti, transfer stanovanjskemu skladu od 7 mio samo 1 mio 700. Tudi zadolževanje občine, skupno gledam se je z javnimi zavodi povečalo napram končnem obračunu leta 2020. Bolj jasna realizacija proračuna bo vidna iz rebalansa in takrat bom kaj več razpravljala. Hvala lepa.

**GOSPOD ZORAN JANKOVIĆ**

Bom prijazno repliciral, ker ste vi tudi prijazna. Še enkrat bom ponovil, da mi dajemo vedno v plan več investicij kot je možno in tu se tudi izkazuje, kajti so razni razlogi, ko se kaj ustavi, to dobro veste. Konec koncev, zdajle smo tik pred tem, da bomo dali pokopališče Vič, še vedno čakamo na uredbo za kar 4 pokopališča, ki čakajo v vrsti. Tako, da en primer, pa zdravstveni dom. To, kar zdaj razlagate, ta zadnji stavek, ki pa je zanimiv. Ta mestni svet in tudi mestna uprava je odgovorna za poslovanje mestne občine. Za tem podpisujemo, imamo naše zavode, imamo naša podjetja, ki imamo tudi odgovornost do njih. Ampak, če že govorite, mislim, da je treba pohvaliti, da je zadolžitev mestne občine 92 mio, glede na 60 pred 15. leti, glede na odvzetih 57 mio eur na leto s strani tedanje vlade, zdaj bi lahko pohvalil, da smo dobili višjo povprečnino, vsi v Sloveniji od včeraj. Ta naša podjetja, govorim o energetiki, dela največjo investicijo v Republiki Sloveniji na področju prehoda iz premoga na plinsko ogrevanje občanov, ima pa svoje prihodke, holding ima približno 300 mio prihodkov, ima svoje vodstvo in tudi svoje jamstvo za vračilo. Mestna občina Ljubljana v skladu z zakonodajo ni dala nobene garancije, ki bi se lahko štelo v zadolžitev. In dajmo samo to ločiti. Drugače pa nimam kaj reči, kaj ste rekli. Je pa tu dejstvo, da bo prišel rebalans, ga delamo že. Gospod Horvat, prosim.

**GOSPOD JOŽEF HORVAT**

Hvala za besedo. Lep pozdrav vsem. Jaz bi se mogoče samo na kratko dotaknil ravno malih del in programov četrtnih skupnosti, kjer več ali manj vodijo svete svetniki oziroma predsedniki, pardon iz Liste Zorana Jankovića in tukaj bi opozoril, da je zelo slabo delo in slaba potem realizacija vseh teh programov. Žalosti me to, da se je povprečnina države zvišala in se bo še zvišala, če ravno je župan govoril, da premalo, pa da za Ljubljano bi bilo potrebno več, saj se bo tudi več zvišalo, ampak tudi s tem denarjem je treba pač ravnati skrbno tako, da ne prihaja do 3 mio 600, pa še nekaj dolga oziroma minisa, ne dolga, minusa in vsi ti projekti res morajo biti načrtovani. Verjamem, da ta rebalans bo stvari majčeno spravil v red, me pa veseli na Oddelku za varstvo okolja, da skrbno ravnajo z denarjem, da se stvari skrbno trošijo in podpiram res njihovo delo. Hvala lepa.

**GOSPOD ZORAN JANKOVIĆ**

Zdaj, da midva tudi razčistiva. Gre samo zaradi zapisnika. Tega župana, da bi rekel, da je za Ljubljano premalo povprečnine nikoli niste slišali. Ta župan, ki tu sedi, je celo soglašal s 638, ker za moj okus je proračun države in občin ista vreča. In sem hvaležen, sem prej povedal za povišanje, kar je. Je pa ta župan govoril, da so različne naloge in, da bi morali mestnim občinam oziroma vsa tri združenja pripraviti neko razliko med tem kaj opravljajo. Imamo pol občin, ki nimajo vrtca. Naš strošek vrtca, tisto, kar smo dobili pred dvema mesecema, to smo že enkrat povedali smo porabili v dveh mesecih za vse tiste dodatne stroške, ki smo jih imeli. Samo 14 občin, poudarjam, 14 občin v Sloveniji ima profesionalne gasilske brigade. Tamle, a ni Tomaža Kučiča na poti, bi vam povedal koliko to znese. Vsak mesec 500.000 eur plačujemo. In polovica občin nima knjižnic. Ljubljana plačuje za knjižnice vsak mesec 700.000 eur za plače. Tako, da govorim o tem, da bi moralo biti segmentirano, da tisti, ki ima več porab, teh zakonskih nalog, obveznih nalog, bi moral več dobiti. In to je naš predlog združenja mestnih občin. Drugače pa, če imate pa kakšen, razen floskul, o premalo skrbnem ravnanju z proračunskimi sredstvi, vas vabim kadar hočete, pridite na pogajanja, naša so javna, pa boste videli kako so neskrbna oziroma skrbna pogajanja. Tako, da jaz kaj takega ne sprejmem, drugače pa drugo nimam kaj, kar ste rekli.

**GOSPOD JOŽEF HORVAT**

Če lahko repliko. Verjetno, da ne?

**GOSPOD ZORAN JANKOVIĆ**

Ne, repliko ne, lahko pa date odgovor na repliko.

**GOSPOD JOŽEF HORVAT**

Kar sem mislil z gospodarnim ravnanjem, to so pa rebalansi, pardon rebalansi, aneksi k pogodbam, to pa sem mislil. Hvala lepa.

**GOSPOD ZORAN JANKOVIĆ**

Potem vi, ki ste v opoziciji, torej zaključujem razpravo, ker drugega ni. Samo to odgovarjam, imam pravico. Vi, ki ste v opoziciji, razen da berete malo časopise, bi morali vso stroko v Sloveniji negirati, kajti Ljubljana ima na vsakem projektu nadzor, na tistih najmočnejših projektih pa ima še super nadzor. In aneks, ki je podpisan je podpisan za vsako od teh, ki ste brali v Dnevniku, če želite bom jaz vse razložil. Zakaj, kje, kako. Drugače je pa, da se vi obravnavate samo po časopisu oziroma po medijih, je pa čisto jasno. Ugotavljam navzočnost. Rezultat navzočnosti 36.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Poročilo o izvrševanju proračuna Mestne občine Ljubljana za leto 2021 od 1. 1. do 30. 6. 2021.**

Prosim za vaš glas.

**23 ZA.**

**9 PROTI.**

Sprejeto. Saša, je pomagalo, da si dala dol masko, smo te razumeli. Gospa Sever ve, da je gospa Bistan odlična v svojem delovanju. In tudi kolegi.

**AD 6. A) Predlog Sklepa o dopolnitvah Sklepa o Načrtu ravnanja z nepremičnim premoženjem Mestne občina Ljubljana v vrednosti nad 200.000 EUR za leto 2021**

**b) Predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2021**

**c) Predlog Sklepa o soglasju k osnutku besedila pravnega posla – pogodbe namesto razlastitve za nepremičnini s parc. št. 799/1 do deleža 14661/29980 in parc. št. 799/8 do deleža 130/7083 obe k.o. 1722 Trnovsko predmestje**

**gospod zoran janković**

Samo informacija, gospa Sever. To, kar kupujemo, to gre stanovanjskemu skladu. Samo, da boste vedeli.

**d) Predlog Sklepa o soglasju k osnutku besedila pravnega posla – kupoprodajne pogodbe za stavbna zemljišča parc. št. 864/32, parc. št. 864/38 in par. št. 885/1, vse k.o. 1722 Trnovsko predmestje**

Predlagam, da se uvodna obrazložitev in razprava opravita za vse točke skupaj, glasovanje pa bo potekalo o vsakem predlogu posebej. Gradivo ste prejeli. Prejeli ste poročila pristojnega odbora. Prosim gospo Remih za kratko uvodno obrazložitev.

**GOSPA SIMONA REMIH**

Hvala za besedo. Spoštovane svetnice, spoštovani svetniki, spoštovani župan. V letnem načrtu ravnanja z nepremičnim premoženjem MOL se vrednost pridobivanja in razpolaganja nepremičnega premoženja MOL spremeni. Zaradi potrebe po nakupu deležev zemljišč 799/1, 799/9 in 664/1 se k.o. Trnovsko predmestje se vrednost pridobivanja oziroma nakupov nepremičnega premoženja poveča iz 6.548.708 eur na 8.809.928 eur. Vrednost razpolaganja oziroma prodaj nepremičnega premoženja v orientacijski vrednosti 57.187.356,70 se nadomesti z vrednostjo 61.586.406,70 eur. Razlog za spremembo vrednosti razpolaganja z nepremičnim premoženjem nad 200.000 eur je vključitev 4 novih zemljišč s parcelno številko 864/32, 864/38 in 885/1, vse Trnovsko predmestje in 700/4 k.o. Kašelj. Posledično omenjenemu na podlagi Zakona o stvarnem premoženju države in samoupravnih lokalnih skupnosti in Statuta Mestne občine Ljubljana, Mestnemu svetu predlagamo v sprejem Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa MOL v letu 2021 in znaša 104.075.438,14 eur. Mestni svet MOL tako določi odstotek vrednosti pravnih poslov nepremičnega premoženja v višini 20% od skupne vrednosti vseh predlaganih pravnih poslov. V letu 2021 tako znaša vrednost pravnih poslov ravnanja z nepremičnim premoženjem MOL 20.815.127,63 eur. Mestnemu svetu predlagamo tudi izdajo dveh soglasij k dvema pravnima posloma, katerih posamezna vrednost presega 500.000 eur. Pravna podlaga za predhodno pridobitev soglasja je 5. odstavek 29. člena Zakona o stvarnem premoženju države in samoupravnih lokalnih skupnosti ter 27. člen Statuta MOL, ki določa pristojnost Mestnega sveta, da sprejme akte Mestne občine Ljubljana. Gre za sledeča pravna posla. Prvi posel je prodaja nezazidanih stavbnih zemljišč s parcelami 864/32, 864/38 in parcela št. 885/1, v skupni izmeri 9.243 m2, vse k.o. Trnovsko predmestje, po izklicni ceni 4.159.350 eur, brez pripadajočega davka. In drugi pravni posel. Gre za odkup solastniškega deleža, zemljišča s parcelno številko 799/1, v izmeri 14.661 m2 in solastniškega deleža parcele št. 799/8, v izmeri 130 m2, obe parceli k.o. Trnovsko predmestje, po dogovorjeni vrednosti 1.479.100 eur. Odkup zemljišč se izvede za namen uresničitve javne koristi OPPN 305 Vrtno mesto Sibirija za igradnjo neprofitnih stanovanj Javnega stanovanjskega sklada MOL. Navedena prodaja predstavlja prihodek MOL, odkup pa uresničitev javne koristi. Hvala lepa.

**GOSPOD ZORAN JANKOVIĆ**

Hvala lepa. Prosim gospo Žekar, da poda stališče odbora za vse točke.

**GOSPA JELKA ŽEKAR**

Spoštovani župan. Pozdravljeni vsi prisotni. Odbor za ravnanje z nepremičninami je obravnaval vsa 4 gradiva pod točko 6 in za vsa 4 gradiva predlaga mestnemu svetu, da jih sprejme. S tem, da smo točko, ki se nanaša na odkup zemljišča za javni stanovanjski sklad sprejeli soglasno, medtem ko ostale tri sklepe smo sprejeli s 4 glasovi za od 5-ih prisotnih. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Lep pozdrav. Statutarno pravna komisija je pregledala pravne utemeljitve k tej točki in ni imela pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava prosim. Gospa Sojar, izvolite.

**GOSPA MOJCA SOJAR**

Hvala lepa. Saj ste rekli, da razpravljamo za celotno točko, a ne? Glasujemo pa vsako posebej.

**GOSPOD ZORAN JANKOVIĆ**

Ja, ja, vse. Vse.

**GOSPA MOJCA SOJAR**

Aha. Jaz bi rada razpravljala samo k d) predlog sklepa k soglasju, to se pravi o dražbi treh zemljišč ob Barjanki. Prej ste omenili, da opozicija bere samo časopise, beremo pa tiste časopise tudi predvsem, ki niso nam naklonjeni in v takih časopisih smo zdaj lahko prebrali, da je direktor JSS MOL povedal, da ta zemljišča za ta JSS MOL niso zanimiva, ker so tudi poplavno ogrožena in tam ne boste gradili. To se pravi MOL ne bo gradil. Zanimivo je, da to ne bo očitno oviralo zasebnih investitorjev, da bi tam gradili veliko nakupovalno središče in 700 ne neprofitnih stanovanj, stanovanj, ki jih bodo drago prodali in, da bo za ta namen očitno tudi ustrezno spremenjen OPPN, da ti investitorji ne bodo imeli težav graditi. Zato se mi zdi to, ta predlog kar precej sporen. Ne vem, ali potrebuje Ljubljana nujno potrebuje še eno veliko nakupovalno središče? To nakupovalno središče pomeni ob Barjanki tudi precej to se pravi asfalta, betona in vsega tega, kar ne moremo reči, da bo ravno polepšalo našo Ljubljano. Hvala lepa.

**GOSPOD ZORAN JANKOVIĆ**

Pa moram odgovoriti. Samo v pojasnilo. Vi ste povedala samo eno točko, gospod Rink je povedal, napisal, sta še dve, predvsem je pa to točka, to je ob Barjanki, izvoz na avtocesto, ki je govoril o hrupu in dostopu do tega in tam stanovanja niso primerna. In druga stvar je, če ste videli v tem gradivu je cena 450 eur po m2, če ste gledali pa druge točke, mi kupujemo zemljišča na lokaciji bom rekel Sibirija, pa to je ista lokacija, ob Cesti dveh cesarjev, ki zdaj urejamo po 100 eur m2. In v dogovoru z direktorjem sklada, prof. podžupanom Koželjem, smo te tri lokacije, to je tam, kjer je bila Džamija, pa še dve opredelili kot tiste, ki so za gradnjo zanimiva in vse vlagamo, da začnemo tam graditi. Da bomo imeli, če bo vse po sreči na teh treh lokacijah 400 do 500 stanovanj. Tako, da pametno vlagamo, tisto kar ni primerno prodajamo za tisto, kar je primerno, da bomo lahko to dobili. Če že govorite vse, potem je treba vse prebrat. Ja, prosim. Kar.

**GOSPA MOJCA SOJAR**

Hvala lepa. Saj ni potrebno vedno, da govorimo samo o denarju. Tudi vedno ne gre samo za denar. Vi ste to zdaj povedali kot dober gospodar, ki boste drago prodali in poceni kupili, ampak gre tudi zato, kako Ljubljana ob vseh teh gradnjah izgleda. Hvala.

**GOSPOD ZORAN JANKOVIĆ**

Gospa Sojar. Vsaj poslušajte me. Zdaj nima smisla tega. Začel sem s stavkom, da niso primerna za gradnjo, vi ste povedali samo eno od treh točk, kar je gospod Rink povedal. S tem sem začel. Potem sem pa dodal še ekonomiko tega.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne, pravim potem sem dodal še ekonomiko. Potem mi morate vse citirat, ne mi pa samo dati en stavek. Jaz sem oba povedal, zakaj smo se tako odločili. Nič drugega nisem hotel povedati. Problem je pa, kaj hočete slišat. Gospa Vrečko, izvolite.

**GOSPA DR. ASTA VREČKO**

Hvala lepa. Tudi moja pripomba in vprašanje se pravzaprav nanaša na to točko in ta del, ki se mi vendarle zdi podobno sporen, namreč gre za napovedano gradnjo večjega trgovskega centra in jaz ne mislim, ampak sem prepričana, da ni potreben še en tak ogromen 20.000 m2 velik trgovski center med že dvema večjima trgovskima conama na Viču in Rudniku in drugih površinah, ki jih imamo v mestu. Tudi na Šmartinski smo zelo pohvalili, se zdaj gradijo iz stanovanjskega sklada znotraj obvoznice, ob prav tako obremenjeni cesti stanovanja in tukaj sem prepričana, da bi lahko našli drugi namen, kar se poplavnosti tiče pa verjetno velja za karkoli se tam gradi. Zato me zanima glede na to, da to je šlo pod Odbor za ravnanje z nepremičninami urejanje okolja, ker pač po defoltu tja gre in vendarle ste omenil župan tudi mnenje prof. Koželja in prof. Koželj ravno je aprila 2019 na vprašanje glede števila trgovskih površin za SIOL povedal, da ima Ljubljana preveč trgovskih površin in, da se ravnovesje med trgovskimi in razvojnimi površinami ruši v Ljubljani zaradi tega, ker je novih in da je to treba upoštevati pri gradnjih novih trgovskih središč. Tako, da me resnično zanima, kako gre to v strategijo razvoja, urbanizma, razvoja Ljubljane, ki na vpadnicah je zelo degradirana tako okoljsko kot tudi estetsko in tudi, kako se te povečane površine vklapljajo v to. Prav tako se je pri drugih strategijah omenjalo vroče točke, zmanjšanje površin parkirišč in tako dalje, celo v novem OPN-ju so se te stvari zmanjšale in prilagodile nekako novim časom. Tak projekt pa je ravno v nasprotju z vsem tem. Hvala lepa.

**GOSPOD ZORAN JANKOVIĆ**

Zaključujem razpravo. Bom odgovoril vsaj tisti en del, ki je. Jaz mnenje prof. Koželja izredno cenim in to zadevo, ki jo vi sprašujete prepuščamo kar potrošnjam, da določijo. Kar se pa zadeva teh vročih točk, zmanjšanje parkirišč, do včeraj ste razlagali, da je to treba zmanjšati v centru mesta parkirišča, da se ne vleče promet, zdaj pa, če delamo parkirišče nasproti P+R Barje, pa res ne razumem zakaj bi bilo to, celo bom obratno rekel, da bi bilo to celo koristno. Ugotavljam navzočnost po celotni točki. Ja, izvolite. Samo povejte kaj, gospa Honzak.

**GOSPA URŠKA HONZAK**

Hvala. V bistvu bi predlagala tudi glede na to razpravo, da se pri točki a) sklep razdeli in se posebej glasuje o predvidenih nakupih, torej o prvih treh in potem posebej glasuje o predvidenih prodajah.

**GOSPOD ZORAN JANKOVIĆ**

Ne more, ni možno.

**GOSPA URŠKA HONZAK**

Ker pač vsaj v našem svetniškem klubu bi ta prvi del seveda z veseljem podprli, ta drugega dela pa pač ne moremo.

**GOSPOD ZORAN JANKOVIĆ**

Saj ni treba. Ni treba. Vi kar vse glasujte proti. Rezultat navzočnosti: 33.

**Glasujemo najprej O PREDLOGU SKLEPA pod točko A): Mestni svet Mestne občine Ljubljana sprejme Predlog Sklepa o dopolnitvah Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2021.**

Prosim za vaš glas.

**24 ZA.**

**2 PROTI.**

Sprejeto.

**Glasovanje poteka O PREDLOGU SKLEPA pod točko B): Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2021.**

Prosim za vaš glas.

**24 ZA.**

**0 PROTI.**

To ne gre s prvo točko. Matematika.

**Glasovanje poteka O PREDLOGU SKLEPA pod točko C): Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – pogodbe namesto razlastitve za nepremičnini s parc. št. 799/1 do deleža 14661/29980 in parc. št. 799/8 do deleža 130/7083 obe k.o. 1722 Trnovsko predmestje.**

Prosim za vaš glas.

**34 ZA.**

**1 PROTI.**

Hvala lepa.

**Glasovanje poteka O PREDLOGU SKLEPA pod točko D): Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – kupoprodajne pogodbe za stavbna zemljišča parc. št. 864/32, parc. št. 864/38 in parc. št. 885/1, vse k.o. 1722 Trnovsko predmestje.**

Prosim za vaš glas.

**22 ZA.**

**3 PROTI.**

Sprejeto. S tem je tudi ta točka končana. Prehajamo na naslednjo, zdaj 7. točka je bila prej osma.

**AD 7. Predlog Sklepa o lokacijski preveritvi za del območja Odloka o občinskem podrobnem prostorskem načrtu 191 Podutik Kamna Gorica – zahod in 34 Cesta Andreja Bitenca – Podutiška (del)**

Gradivo ste prejeli, prejeli ste poročilo pristojnega odbora. Prosim Katarino Konda, da poda uvodno obrazložitev. Katarina, izvoli. Katarina, masko daj dol, da te bodo slišali, dokler si tu sama. Prosim, ja. Ker tam težko potem slišijo.

**GOSPA MAG. KATARINA KONDA**

Pozdravljeni. Danes bom predstavila Predlog Sklepa o lokacijski preveritvi za del območja Odloka o občinskem podrobnem prostorskem načrtu 191 Podutik Kamna gorica – zahod in 34 Cesta Andreja Bitenca – Podutiška (del). Pobudnik za izvedbo lokacijske preveritve je Stanovanjski sklad Republike Slovenije, izdelovalec lokacijske preveritve so Šabec Kalan arhitekti. Območje lokacijske preveritve se nahaja v zahodnem delu Ljubljane, severno od naselja Podutik v Dolnicah, v ČS Dravlje. Po določilih OPN MOL ID se območje lokacijske preveritve nahaja v enoti urejanja prostora DR 492 in ima predpisano namensko rabo--

------------------------------------------------------------------KONEC POSNETKA ŠT. 20210927\_153958

**GOSPA MAG. KATARINA KONDA**

SScv - pretežno več stanovanjske površine. Na območju obravnave velja OPPN, ki je bil sprejet leta 2013. OPPN načrtuje gradnjo stanovanjskega naselja več stanovanjskih stavb s spremljajočim programom, gradnjo enostanovanjskih prosto stoječih stavb ter pripadajoče ureditve. Slika prikazuje arhitekturno zazidalno situacijo, območje lokacijske preveritve pa obsega prostorski enoti PE1 in PE2, ki zavzemata večji del območja OPPN tukaj na južnem delu. Zazidalno zasnovo in zasnovo zunanje ureditve predstavljajo večstanovanjske stavbe umeščene v prostor v nizih, ki potekajo v smeri sever-jug. Naročnik in pobudnik lokacijske preveritve je Stanovanjski sklad RS, ki ima v lasti zemljišča v teh prostorskih enotah, torej PE1 in PE2. V njih želi graditi večstanovanjske objekte za stanovanja namenjena javnemu najemu. Z urbanistično arhitekturno strokovno podlago pa je bilo ugotovljeno, da glede na prostorske izvedbene pogoje v OPPN ni mogoče zadostiti stanovanjski politiki sklada. Stavbe za potrebe sklada so namreč zasnovane bolj racionalno, bolj ekonomično, z večjim številom manjših stanovanj in parkirnimi površinami, ki sledijo potrebam najemnikov. Zato se z lokacijsko preveritvijo predlagajo spremembe prostorskih izvedbenih pogojev, ki se nanašajo na večje dopustno število stanovanj in uskladitev potrebnega števila parkirnih mest z normativi OPN MOL ID. Na tej sliki vidimo, v bistvu prikazana je načrtovana struktura stanovanj tako, kot jo načrtuje oziroma število stanovanj kot določa veljavni OPPN in struktura, ki se spremeni z lokacijsko preveritvijo. V bistvu se volumen objektov ne spreminja tako, da objektov ne povečujemo, spreminjamo samo strukturo stanovanj. Najbolj očitna razlika je v številu 1 in 1,5-sobnih stanovanj, ki jih je veljavni OPPN predvideval v 5%, zdaj pa z novo spremembo pa je njihovo število zelo naraslo in pač na 35%, veljavni OPPN je predvideval 10% 5-sobnih stanovanj, v novi strukturi pa 5-sobnih stanovanj več niso predvidena. Ostala stanovanja so pa delež in približno ostaja enak. Vsaka lokacijska preveritev se tudi preverja, torej ali zadošča objektivnim okoliščinam, kot jih določa ZUREP in pa potem se tudi preverja, ali pač predpisana individualna odstopanja tudi zadoščajo predpisanim pogojem. Po postopku je bilo torej presojeno, skladno z objektivnimi okoliščinami, ugotovljeno je bilo, da je bil pri pripravi prostorskega akta projekt zasnovan s tržnimi izhodišči, ki so takrat narekovala večji delež večjih stanovanj. Sklad pa namerava graditi racionalne stavbe z manjšimi stanovanji v skladu z nacionalno stanovanjsko politiko. V volume stavb je tako mogoče umestiti večje število stanovanj, kot je to predvideno z veljavnim OPPN. Gre za objektivno okoliščino, ki predstavlja tehnično in tehnološko rešitev, ki med pripravo in sprejetjem prostorskega izvedbenega akta ni bila uporabljena, a je bolj ustrezna oziroma primernejša od predpisanih z vidika doseganja ciljev urejanja prostora. Podobno velja za normative za parkirna mesta. Veljavni OPN MOL ID predpisuje manjše normative za zagotavljanje parkirnih mest, kot veljavni OPPN. Upoštevanje pogojev, ki jih določa OPPN, bi glede na povečano število stanovanj pomenila izgradnjo dodatne kleti, ki bi terjala na strani sklada nesorazmerne stroške gradnje, posledično pa tudi nesorazmerno stroške bivanja, uporabe in vzdrževanja. Gre za objektivno omejujočo okoliščino v zvezi z lokacijo, ki od investitorja terja nesorazmerne stroške. Poleg objektivnih so bile presojane potem še kako spremembe individualnih odstopanj vpliva ali so v skladu torej z javnim interesom in cilji prostorskega razvoja Mestne občine Ljubljana in predlagana sprememba ni v nasprotju z javnim interesom, skladna je z gradbenim namenom OPPN-ja, večje število stanovanj in dopustna odstopanja in parkirnih normativom ne bosta spremenila načrtovanega videza območja, ne bosta poslabšala bivalnih in delovnih razmer in tudi ne bosta povzročila motečega vpliva na podobo naselja in krajine, individualno odstopanje ne bo imelo vplivov na možnost pozidave sosednjih zemjišč, ni v nasprotju s pravnimi režimi, niti z državnimi prostorskimi akti, ker jih ni na tem območju in ni v nasprotju z namensko rabo prostora. Tako, da predlagamo, da se sklep sprejme. Hvala.

**GOSPOD ZORAN JANKOVIĆ**

Katarina, hvala lepa. Gospod Horvat, stališče odbora, prosim.

**GOSPOD IGOR HORVAT**

Hvala za besedo. Odbor za urejanje prostora je na 17. redni seji sprejel sklep, da podpira Predlog Sklepa o lokacijski preveritvi za del območja OPPN 191 Podutik Kamna gorica – zahod in 34 Cesta Andrej Bitenca – Podutiška. Sklep je bil sprejet soglasno od 5-ih navzočih članov. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala lepa za besedo. Statutarno pravna komisija ni imela pripomb pravne narave. Hvala.

**GOSPOD ZORAN JANKOVIĆ**

Razprava. Ni razprave. Ugotavljam navzočnost po celotni točki. Rezultat navzočnosti 37.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del območja Odloka o občinskem podrobnem prostorskem načrtu 191 Podutik Kamna Gorica – zahod in 34 Cesta Andreja Bitenca – Podutiška (del).**

Prosim za vaš glas.

**38 ZA.**

**0 PROTI.**

Hvala lepa. Gremo na točko 8.

**GOSPA MOJCA SOJAR**

Vidim, da še nismo svetniki dobili novega dnevnega reda. Glede na to, da ste umaknili 7. točko. Sprašujem pa, ali bo dnevni red popravljen in ga dobimo?

**GOSPOD ZORAN JANKOVIĆ**

Da, da. Da, bo popravljen. Kje je dnevni red?

… /// … nerazumljivo – iz dvorane … ///

**GOSPOD ZORAN JANKOVIĆ**

Saj je v redu. Jaz govorim. Dobite, tudi popravljen dnevni red, absolutno. Dajmo takoj, prosim.

**AD 8. Predlog Sklepa o lokacijski preveritvi za dele enot urejanja prostora GO-224, GO-381, MO-224 in MO-225**

Gradivo ste prejeli, prejeli ste prejeli poročilo pristojnega odbora. Prosim gospo Liljano Jankovič Grobelšek za uvodno obrazložitev.

**GOSPA DR. LILJANA JANKOVIČ GROBELŠEK**

Lepo pozdravljeni. Pred vami je še ena lokacijska preveritev, in sicer za doživljajski most Muste. Za ureditev v izrazitem javnem interesu. Naročnik Mestna občina Ljubljana, pripravljavec Oddelek za urejanje prostora in naročnik Oddelek za varstvo okolja, izdelovalec elaborata pa Ljubljanski urbanistični zavod LUZ. Lokacija je med Fužinami in Štepanjskim naseljem, prikazujemo vam kakšno lokacijo s to črtkano črto bi bila možna, koliko bi bilo možno v OPN-ju predvideno lokacijo mostu premakniti in sedanja lokacija, ki je bila tudi potrjena na arhitekturnem natečaju pač presega ta odmik. To je pravzaprav edini razlog zaradi česar je bilo potrebno narediti lokacijsko preveritev. Lokacija še tako na pogledu iz zraka. In še pogled na obe ureditvi tako na Štepanjski kot na Fužinski strani, ki bosta povezani z novim doživljajskim mostom. Prikaz še tlorisne situacije. Sam postopek je potekal kot običajno, z javno razgrnitvijo 14 dni, pridobili smo 1 pripombo, na katero smo odgovorili, kar vidite v gradivu, vendar kakšnih posebnih pripomb seveda na to ureditev ni bilo. Pravna podlaga je tudi tukaj zelo jasna. Gre za pogoj OPN-ja, ki bi onemogočil izvedbo načrtovane investicije in zato v ta namen lokacijska preveritev. Prav tako pa je v skladu s cilji urejanja prostora in v skladu z javnim interesom in varstvom okolja. Sklep, pomembno je zadnji stavek: »dopušča se premik mostu ali brvi za več kot 50 m do največ 100 m od lokacije prikazane v občinskem prostorskem načrtu«. Tako pa še vizualizacija, kako bo peš in kolesarski most izgledal, in še ena. Najlepša hvala.

**GOSPOD ZORAN JANKOVIĆ**

Hvala lepa. Gospod Horvat, stališče odbora.

**GOSPOD IGOR HORVAT**

Hvala za besedo. Odbor za urejanje prostora je na 17. redni seji podprl Predlog Sklepa o lokacijski preveritvi za dele enot urejanja prostora GO-234, GO-381, MO-224 in MO-225. Sklep je bil sprejet soglasno od 5-ih navzočih članov odbora. Hvala.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija ni imela pripomb pravnim utemeljitvam. Hvala.

**GOSPOD ZORAN JANKOVIĆ**

Razprava. Ni razprave. Ugotavljamo navzočnost. Rezultat navzočnosti: 35.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za dele enot urejanja prostora GO-224, GO-381, MO-224 in MO-225.**

Prosim za vaš glas.

**37 ZA.**

**0 PROTI.**

Hvala lepa. Sprejeto.

**AD 9.** **Predlog Sklepa o lokacijski preveritvi za del območja Odloka o občinskem podrobnem prostorskem načrtu 262 Stegne (za zemljišče s parc. št. 1713/15, k .o. 1738 Dravlje)**

Gradivo ste prejeli, prejeli ste poročilo pristojnega odbora. Katarina Konda bo ponovno podala uvodno obrazložitev. Izvoli, Katarina.

**GOSPA MAG. KATARINA KONDA**

Še zadnja lokacijska od dveh. Bolj na glas, a ne? Hvala. Tokrat bom predstavila Predlog Sklepa o lokacijski preveritvi za del območja Odloka o občinskem podrobnem prostorskem načrtu 262 Stegne. Pobudnik za izvedbo je Fotona proizvodnja optoelektronskih naprav d.o.o., izdelovalec lokacijske preveritve pa je Prostorsko urbanistično in arhitekturno projektiranje, Petra Pogačar s.p.. Območje se prav tako nahaja v ČS Dravlje, v severnem delu Ljubljane, v industrijski coni Stegne. Po določilih OPN MOL se območje nahaja v enoti urejanja prostora DR 374, s podrobnejšo namensko rabo IG gospodarske cone in v delu enote urejanja prostora DR 516 s podrobnejšo namensko rabo PC površine cest. Na območju obravnave velja OPPN, ki je bil sprejet leta 2017. OPPN območje deli na 9 karejev, ki so med seboj ločeni s prečnimi cestami. Območje lokacijske preveritve se pretežno nahaja v prostorski enoti z oznako PE1, v kareju B. Območje je namenjeno umestitvi raznolikih dejavnosti poslovne cone, ob čemer pa veljavni OPPN na območju ne predvideva objektov in dejavnosti iz skupine objektov z oznako 12640 Stavbe za zdravstveno oskrbo – ambulante. Naročnik in pobudnik lokacijske preveritve je torej Fotona proizvodnja optoelektronskih naprav d.o.o.. To podjetje razvija, proizvaja in trži vrhunsko tehnologijo in je v segmentu medicinskih laserskih naprav med vodilnimi na svetu. V skladu z zakonodajo, ki pač ureja njegovo področje mora vse skozi spremljati tudi klinične podatke, izvajati klinično validacijo izdelkov, klinična testiranja in klinične raziskave. Investitor si želi, da bi vse te dejavnosti izvajal na eni lokaciji, s čemer je zaokrožil in obvladoval celoten tehnološki proces. In za ta namen poleg prostora za proizvodne in poslovne dejavnosti potrebuje tudi ambulante. Zato želi manjši del svojih poslovnih prostorov v izmeri približno 150 m2 oziroma približno 2,5 površine celotnega objekta preurediti v ambulante za izvajanje ambulantne dejavnosti. Za ureditev prostorov niso potrebni posegi v konstrukcijo ter skupne dele tako, da tudi priključki se ne povečujejo. Zato se z lokacijsko preveritvijo predlaga, da se prostorski izvedbeni pogoj OPPN spremenijo tako, da se v prostorski enoti PE 1B dopusti tudi dejavnost 12640 Stavbe za zdravstvno oskrbo – ambulante. Kot pri ostalih dveh se je tudi tukaj presojal obstoj objektivnih okoliščin. Ugotovljeno je bilo, da investitor zaradi omejujočih okoliščin v zvezi z lokacijo ne more smotrno uporabljati svojih prostorov, kar terja nesorazmerne stroške. Najem, gradnja ambulante oziroma selitev na druge lokacije. Zdaj trenutno investitor problematiko sicer rešuje z najemanjem razpoložljivih kapacitet v drugih ambulantah, ampak, da bi pa imel uspešen nadaljnji razvoj je pa ključno, da se mu to omogoči na eni lokaciji. Tako, da je bila tu prepoznana objektivna okoliščina, torej ta v skladu z preveritvijo. Potem je bilo pa še preverjeno, ali je predlagano individualno odstopanje tudi v skladu s kriteriji, ki jih določa ZUREP. Ugotovljeno je bilo, da predlagana sprememba ni v nasprotju z javnim interesom in cilji prostorskega razvoja MOL, da skladno z gradbenim namenom prostorskega izvedbenega akta, da ne bo nova dejavnost spremenila načrtovanega videza območja, da individualno odstopanje ne bo imelo možnost vplivov na možnost pozidave sosednjih zemljišč in, da individualno odstopanje ni v nasprotju s pravnimi režimi, niti z državnimi prostorskimi akti. Tako, da predlagamo, da se predlog sklepa sprejme.

**GOSPOD ZORAN JANKOVIĆ**

Katarina, hvala lepa. Gospod Horvat, stališče odbora.

**GOSPOD IGOR HORVAT**

Zopet hvala za besedo.

**GOSPOD ZORAN JANKOVIĆ**

Samo malo bližje, prosim.

**GOSPOD IGOR HORVAT**

Skratka. Hvala za besedo, še enkrat. Skratka, Odbor za urejanje prostora tudi pri tej točki ni imel pripomb in je podprl Predlog Sklepa o lokacijski preveritvi za del območja Odloka o občinskem podrobnem prostorskem načrtu 262 Stegne, na zemljišču s parcelno številko 1713/15 k.o. 1738 Dravlje. Sklep je bil sprejet s 5. glasovi za in nobenim proti. Hvala.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija tudi k tej točki ni imela pripomb pravne narave. Hvala.

**GOSPOD ZORAN JANKOVIĆ**

Hvala lepa. Razprava. Ni razprave. Ugotavljam navzočnost. Rezultat navzočnosti 32.

**Glasovanje poteka O PREDLOGU SKLEPA:** **Mestni svet Mestne občine Ljubljana sprejme predlog Sklepa o lokacijski preveritvi za del območja Odloka o občinskem podrobnem prostorskem načrtu 262 Stegne (za zemljišče s parc. št. 1713/15, k.o. 1738 Dravlje).**

Prosim za vaš glas.

**37 ZA.**

**0 PROTI.**

Hvala, sprejeto. Gremo na 10. točko.

**AD 10. Predlog Odloka o spremembah in dopolnitvah Odloka o organizaciji in delovnem področju Mestne uprave Mestne občine Ljubljana s predlogom za hitri postopek**

Miran, hvala lepa. Dobro opravljeno. Liljana, Katarina, hvala. Gradivo ste prejeli, prejeli ste poročilo pristojnega odbora. Prosim gospo Otoničar, našo direktorico, za uvodno obrazložitev.

**GOSPA URŠA OTONIČAR**

Hvala lepa. Lepo pozdravljeni. Jaz se bom osredotočila na par večjih sprememb, ker se mi zdi, da manjše so pa tako, mislim vse so pa opisane v gradivu. Večja sprememba je ta, da ustanavljamo Službo za digitalizacijo, ki je sedaj kot v bistvu do tega trenutka smo imeli Center za informatiko, ki je deloval znotraj Sekretariata za mesto upravo, od zdaj naprej bo Služba za digitalizacijo, ki bo delovala v dveh odsekih. Odsek za informatiko in pa Odsek za digitalni razvoj. Pri Službi za razvojne projekte in investicije odpiramo nov odsek, in sicer Odsek za investicije v šolstvo, do sedaj so bile investicije na Oddelku za predšolsko vzgojo in izobraževanje in so se izvajale pod budnim očesom Službe za razvojne projekte in investicije tako, da jih sedaj zaradi lažje organizacije in dela selimo na Službo za razvojne projekte in investicije. Celostno grafično podobo, ki je do zdaj bila v Službi za razvojne projekte in investicije »selimo« v Odsek za marketing, v Kabinet župana. V Sekretariat mestne uprave bomo pripeljali štipendije, v kadrovsko službo, ki so bile do sedaj na Oddelku za predšolsko vzgojo in izobraževanje. Namen je boljše povezovanje s širšo družino in potem tudi nadaljevanje, če štipendiramo študenta medicine, da ga potem tudi ne vem, zaposlimo v Zdravstvenem domu Ljubljana, če ima zdravstveni dom za to potrebe. Počitniške kapacitete so bile do sedaj pod Sekretariatom mestne uprave in jih sedaj selimo na Oddelek za ravnanje z nepremičninami. Tam, kjer so tudi poslovni prostori. Pri Oddelku za zaščito, reševanje in civilno obrambo, bo pa popravljen samo naziv, in sicer da bo to Oddelek za zaščito in reševanje, kar bo usklajeno z Uredbo o obrambnem načrtu. Ker gre za manj zahtevne spremembe in dopolnitve odloka, predlagamo hitri postopek.

**GOSPOD ZORAN JANKOVIĆ**

Sindikat je obveščen, a ne? Ja. Je dal soglasje. Gospa Ferenčak, stališče odbora prosim.

**GOSPA STANKA FERENČAK MARIN**

Hvala lepa za besedo. Spoštovani. Odbor za lokalno samoupravo je na 13. redni seji predlagal v obravnavo predlagano gradivo in sprejel naslednja dva sklepa. Prvi sklep: Odbor za lokalno samoupravo podpira sprejem predloga Odloka o spremembah in dopolnitvah Odloka o organizaciji in delovnem področju Mestne uprave Mestne občine Ljubljana po hitrem postopku. Sklep je bil soglasno sprejet s 6 glasovi za, od 6-ih navzočih. In drugi sklep: Odbor za lokalno samoupravo podpira sprejem predloga Odloka o spremembah in dopolnitvah Odloka o organizaciji in delovnem področju Mestne uprave Mestne občine Ljubljana. Sklep je bil sprejet soglasno s 6 glasovi za, od 6-ih navzočih. Hvala.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala lepa. Statutarno pravna komisija je na 25. redni seji razpravljala predvsem o, predvsem o postopku in ga je podprla z naslednjim sklepom: Statutarno pravna komisija meni, da so izpolnjeni pogoji za hitri postopek, kot jih določa 4. alineja III. odstavka 122. člena Poslovnika Mestnega sveta Mestne občine Ljubljana. Hvala.

**GOSPOD ZORAN JANKOVIĆ**

Hvala lepa. Najprej odpiram razpravo o hitrem postopku. Samo o hitrem postopku. Ni razprave o hitrem postopku. Ugotavljam navzočnost po celotni točki. Rezultat navzočnosti: 31.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog, da se Odlok o spremembah in dopolnitvah Odloka o organizaciji in delovnem področju Mestne uprave Mestne občine Ljubljana sprejme po hitrem postopku.**

Prosim za vaš glas.

**34 ZA.**

**0 PROTI.**

Sprejeto.

**GOSPOD ZORAN JANKOVIĆ**

In gremo na razpravo o vsebini, o predlogu odloka. Gospod Horvat, izvolite.

**GOSPOD JOŽEF HORVAT**

Hvala za besedo. Lepo pozdravljeni. Gospod župan, jaz vedno pohvalim in potem tudi kaj pograjam. Da se bova razumela, da ni mišljeno nikoli osebno. Tako, da jaz pohvalim, da se je ustanovila Služba za digitalizacijo po vzoru vlade in želim uspešno delo. Mogoče je moj predlog, da se štipendiranje oziroma ta del premika iz Oddelka za predšolsko in šolsko vzgojo iz naslova izkušenj, ki jih imajo s temi dijaki oziroma, ne dijaki pardon, z osnovnošolci, veliko večji in to njihovo spremljanje je dalj časa. Zato menim, da bi bilo štipendiranje še vedno bolj pod ta oddelek, kot pa na te skupne službe, ker kot pravim, spremlja se jih dalj časa, vedo kakšni so to kadri, kakšen potencial imajo in, da se potem jih lažje stimulira s štipendijami. Toliko. Hvala lepa.

**GOSPOD ZORAN JANKOVIĆ**

Samo pojasnilo. Gre za srednješolce, to je prva stvar, ne osnovnošolce, če sem prav slišal. In drugič, tudi kolegica, ki vodi to področje na Oddelku za šolstvo in predšolsko vzgojo prihaja v kadrovsko službo, se pravi, da ta spremljava ostaja. Gre pa za to, da če se spomnite enkrat sem tu razlagal, da je naš interes, to kar je rekla direktorica je to, da če je nekdo najboljši študent na svojem področju, da bi moral v bistvu v tej pogodbi sprejeti to obvezo, da bo nekaj časa delal v mestni občini, v naših zavodih in tako naprej, pod pogojem, da ga rabimo. Ker mi imamo danes izjemne doktorje znanosti, ki so pri nas bili spremljani od srednje šole, fakultete do doktorata, tako da zato je to premik, da imamo dejansko usklajeno s kadrovskimi potrebami. Nič drugega. Tako, da tudi njo smo premaknili, da je lahko z vodjo kadrovskega sektorja praktično pri vsakem imenu vsak dan na razpolago. In tudi, ko se pojavlja, ne bomo še dalj šli, to je posebno do teh naših študentk, študentov oziroma dijakinj in dijakov, kadar je počitniška praksa, da rabijo delo, da dobijo absolutno prednost pri tem, če koga rabimo, da se navadi kaj je delo v javni upravi. In zahtevkov imamo veliko, zato je to narejeno. Gospa Damij, izvolite.

**GOSPA MAG. KATJA DAMIJ**

Ja, hvala za besedo. Jaz absolutno pozdravljam ustanovitev te Službe za digitalizacijo oziroma preoblikovanje. V tem odloku oziroma v gradivu navajate številne naloge in razloge za ustanovitev, kot recimo, da je to vsebinsko primerno, da eksponentno naraščajo podatki, da je treba procese digitalizirat, optimirat, da so sistemi vse bolj kompleksni, da morajo nemoteno delovat, boljši izkoristek in tako naprej in tako naprej. Skratka, da greste v ustanovitev Službe za digitalizacijo, ker obstoječa razpršena organiziranost po posameznih področjih ne omogoča kompleksnejšega celovitega pristopa. Na ta način piše v gradivu, to se mi itak zdi edino logično. Julija letos sem za 24. sejo iz zelo podobnih razlogov dala pisno pobudo za ustanovitev Odbora za digitalizacijo, kar se mi prav tako zdi logično in bi se ti dve enoti lahko vsebinsko zelo dobro podpirali. Danes smo namreč sredi digitalne revolucije in digitalna ekonomija bo enkrat premagala realno. No, in na to pobudo sem pa dobila vaš pisni odgovor, da ta odbor ni predviden, da ni potreben, ker da boste delali horizontalno, torej razpršeno po posameznih projektih, ker je digitalizacija itak del vsakega projekta. Mislim to, moj osebni vtis je tako, kot da bi rekli, da so finance del vsakega projekta.

**GOSPOD ZORAN JANKOVIĆ**

Saj so.

**GOSPA MAG. KATJA DAMIJ**

Ja že, ampak je samostojen odbor, ker je kompleksno in je treba povezat in mora pasati skupaj. Torej, sprašujem kako to, da smo dobili na isti seji s strani, imamo dva dokumenta pripravljena s strani Mestne občine Ljubljana, ki imata zelo nasprotujoča pogleda na digitalizacijo, torej eden, da bomo delali horizontalno posamezno po področjih, razpršeno znotraj vsakega področja in drugo, da je treba skoncentrirati zato, da bo sistematično in učinkovito. Tako, da lepo prosim za pojasnilo. In ponovno predlagam ustanovitev Odbora za digitalizacijo. Hvala.

**GOSPOD ZORAN JANKOVIĆ**

Bil sem zelo potrpežljiv, ker to ni točka tega dnevnega reda. Ampak dejstvo je, da bomo najprej to naredili, da sploh vidimo kako to funkcionira. Kot veste največ problemov je na teh področjih dobiti mladega, izobraženega človeka za to plačo, ki je v javnem sektorju. In zdaj poskušamo to narediti z vsemi spremembami, ki jih delamo. O odboru bomo pa potem razpravljali, ko bomo videli, kako se sploh to odvija. Zaenkrat je pravim ta želja in, da probamo narediti to v mestni upravi.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Predlog Odloka o spremembah in dopolnitvah Odloka o organizaciji in delovnem področju Mestne uprave Mestne občine Ljubljana.**

Prosim za vaš glas.

**38 ZA.**

**0 PROTI.**

Hvala lepa. Bili smo zelo efikasni. Po moje bo kosilo zelo vroče. Hvala lepa za prijaznost, vidimo se drugi mesec. Srečno.

-----------------------------------------------------------------KONEC POSNETKA ŠT. 20210927\_163959